Document ID: 31992L0023

NÕUKOGU DIREKTIIV 92/23/EMÜ,
31. märts 1992,
mootorsõidukite ja nende haagiste rehvide ja nende paigaldamise kohta
EUROOPA ÜHENDUSTE NÕUKOGU,
võttes arvesse Euroopa Majandusühenduse asutamislepingut, eriti selle artiklit 100a,
võttes arvesse komisjoni ettepanekut,[1]
koostöös Euroopa Parlamendiga,[2]
võttes arvesse majandus- ja sotsiaalkomitee arvamust[3]
ning arvestades, et:
meetmed tuleb vastu võtta järk-järgult loomaks siseturgu ajavahemikul kuni 31. detsembrini 1992; siseturg hõlmab sisepiirideta ala, kus tuleb tagada kaupade, isikute, teenuste ja kapitali vaba liikumine;
ühtse turu loomiseks on oluline täieulatusliku ühtlustamise meetod;
kõnealust meetodit tuleb kasutada kogu EMÜ tüübikinnitusmenetluse läbivaatamisel vastavalt nõukogu 7. mai 1985. aasta resolutsioonile, milles käsitletakse uut lähenemisviisi tehnilisele ühtlustamisele ja standardimisele;
tehnilised nõuded, millele mootorsõidukid ja nende haagised peavad siseriiklike õigusaktide kohaselt vastama, kehtivad muu hulgas ka õhkrehvide kohta;
kõnealused nõuded on liikmesriigiti erinevad; seetõttu on vaja, et kõik liikmesriigid võtaksid lisaks olemasolevatele eeskirjadele või nende asemel vastu ühesugused nõuded, et eelkõige oleks võimalik iga sõidukiliigi suhtes rakendada nõukogu 6. veebruari 1970. aasta direktiivis 70/156/EMÜ (mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta)[4] ettenähtud EMÜ tüübikinnitusmenetlust, vastavalt viimastele täiendustele direktiiviga 87/403/EMÜ[5];
tingimused rehvidele peavad kehtestama üldised nõuded, mis puudutavad mitte ainult nende omadusi, vaid samuti ka nõudmisi sõidukite ja nende haagiste varustusele, mis puudutavad nende rehve;
sellest tulenevalt tuleb kehtestada ühine kord EMÜ märgise andmiseks mistahes ühtsetele omadustele vastavale rehvitüübile ja katsenõuded; tagamaks rehvide vaba liikumist ühenduse tasemel, kindlustatakse rehvide vastavus ühtsetele nõudmistele igale rehvile EMÜ märgise kinnitamisega, mis antakse tootjale vastavalt ülalnimetatud korrale; iga liikmesriik võib, kontrollimaks rehvide vastavust ühistele nõuetele, igal ajal läbi viia kontrolle; kuivõrd mittevastavuse teate korral peab liikmesriik tegema vajalikud sammud tagamaks rehvide vastavust nõuetele; need meetmed võivad viia ülalnimetatud EMÜ märgise tühistamiseni;
arvestades, et on soovitav võtta arvesse tehnilisi nõudeid, mis on vastu võetud ÜRO Euroopa Majanduskomisjoni poolt tema eeskirjas nr 30 ("Ühtsed sätted, mis puudutavad mootorsõidukite ja nende haagiste õhkrehvide heakskiitmist"), koos täiendustega[6] ja tema eeskirjas nr 54 ("Ühtsed sätted, mis puudutavad kommertsveokite ja nende haagiste õhkrehvide heakskiitmist")[7] ja tema eeskirjas nr 64 ("Ühtsed sätted, mis puudutavad ajutiseks kasutamiseks mõeldud varuvelgede/rehvidega varustatud sõidukite heakskiitmist")[8], mis on lisatud 20. märtsi 1958 kokkuleppele, mis puudutab mootorsõidukite varustuse ja osade kinnitamise ja kinnitamise vastastikuse tunnustamise ühtsete tingimuste vastuvõtmist;
mootorsõidukeid käsitlevate siseriiklike õigusaktide ühtlustamine eeldab iga liikmesriigi territooriumil ühiste nõuete kohaselt tehtud kontrollimiste vastastikust tunnustamist,
ON VASTU VÕTNUD KÄESOLEVA DIREKTIIVI:
Artikkel 1
Käesolevas direktiivis kasutatakse järgmisi mõisteid:
- rehv - mistahes uus õhkrehv, mis on ettenähtud sõidukite varustusse, mille kohta kehtib nõukogu direktiiv 70/156/EMÜ,
- sõiduk - iga sõiduk, mille kohta kehtib nõukogu direktiiv 70/156/EMÜ,
- tootja - sõiduki või rehvide kaubanime või -märgi omanik.
Artikkel 2
1. Liikmesriigid annavad osa EMÜ tüübikinnituse vastavalt I lisa tingimustele igale rehvitüübile, mis vastab II lisa nõuetele ja annavad osa EMÜ tüübikinnituse numbri vastavalt I lisas määratletule.
2. Liikmesriigid peavad andma sõiduki EMÜ tüübikinnituse selle rehvide suhtes vastavalt III lisa tingimustele igale sõidukile, mille kõik rehvid (kaasa arvatud varurehv selle olemasolul) vastavad II lisa nõuetele ja samuti sõidukeid puudutavatele IV lisa nõuetele ja peavad andma EMÜ sõiduki tüübikinnituse numbri nagu on määratletud III lisas.
Artikkel 3
Liikmesriigi tüübikinnitusasutus saadab ühe kuu jooksul alates osa (rehvi) või sõiduki EMÜ tüübikinnituse väljaandmisest või tagasilükkamisest vastava tunnistuse koopia, mille näidised on toodud I ja III lisa liidetes, teistele liikmesriikidele ja nõudmise korral saadab tüübikinnituse saanud rehvi kohta katseprotokolli.
Artikkel 4
Ükski liikmesriik ei tohi keelata või piirata osa EMÜ tüübikinnituse märki kandvate rehvide turuletoomist.
Artikkel 5
Ükski liikmesriik ei tohi keelduda sõidukile EMÜ või siseriikliku tüübikinnituse andmisest rehvidega seotud põhjustel, kui need kannavad osa EMÜ tüübikinnitusmärki ja on kinnitatud IV lisas ettenähtud nõuete kohaselt.
Artikkel 6
Ükski liikmesriik ei tohi sõiduki müügist, registreerimisest, kasutuselevõtmisest või kasutamisest keelduda või seda keelata sõiduki rehvidega seotud põhjustel, kui rehvidel on osa EMÜ tüübikinnitusmärk ning need on kinnitatud IV lisas ettenähtud nõuete kohaselt.
Artikkel 7
1. Kui liikmesriik olulise põhjenduse alusel arvab, et rehvitüüp või sõidukitüüp on ohtlik, kuigi vastavuses käesoleva direktiivi nõuetega, võib ta oma territooriumil ajutiselt keelata selle toote turustamise või allutada selle eritingimustele. Ta teatab sellest viivitamata teistele liikmesriikidele ja komisjonile ning põhjendab oma otsust.
2. Komisjon konsulteerib kuue nädala jooksul asjaomaste liikmesriikidega ning esitab seejärel viivitamata oma arvamuse ja võtab asjakohased meetmed.
3. Kui komisjon on arvamusel, et direktiivide tehnilised kohandused on vajalikud, võtab kas komisjon või nõukogu need kohandused vastu artiklis 10 sätestatud korras. Sel juhul võib kaitsemeetmed võtnud liikmesriik säilitada need meetmed kuni kohanduste jõustumiseni.
Artikkel 8
1. Osa (rehvi) või sõiduki EMÜ tüübikinnituse andnud liikmesriik võtab vajaduse korral koostöös teiste liikmesriikide tüübikinnitusasutustega vajalikud meetmed, et kontrollida tootmisnäidiste vastavust kinnitatud tüübile selleks vajalikus ulatuses. Sel otstarbel võib liikmesriik igal ajal kontrollida rehvide või sõidukite vastavust käesoleva direktiivi nõuetele. Selline kontrollimine piirdub pistelise kontrolliga.
2. Kui EMÜ tüübikinnituse andnud liikmesriik leiab, et teatav hulk samasugust tüübikinnitusmärki kandvaid rehve või sõidukeid ei vasta tema poolt kinnitatud tüübile, siis võtab see liikmesriik vajalikud meetmed tagamaks, et tootmisnäidised vastaksid kinnitatud tüübile. Järjekindla nõuetest kõrvalekaldumise korral võib neid meetmeid laiendada kuni EMÜ tüübikinnituse tühistamiseni. Nimetatud asutused, olles saanud teise liikmesriigi tüübikinnitusasutustelt nõuetest kõrvalekaldumise teate, võtavad samasugused meetmed.
3. Liikmesriikide tüübikinnitusasutused teavitavad üksteist ühe kuu jooksul igast EMÜ tüübikinnituse tühistamisest ja selle põhjustest, kasutades I ja III lisa liidetes toodud vastavat vormi.
Artikkel 9
Iga käesoleva direktiivi rakendamisel vastuvõetud sätete kohane otsus rehvi osa EMÜ tüübikinnituse või sõiduki EMÜ tüübikinnituse andmisest keeldumise või selle tühistamise kohta seoses selle rehvide paigaldusega, mis tähendab ka turustamise või kasutamise keeldu, peab sisaldama üksikasjalikke põhjendusi. Igast sellisest otsusest teatatakse asjaomasele isikule ning samal ajal informeeritakse teda õiguskaitsevahenditest, mis on liikmesriikides kehtivate seaduste alusel tema käsutuses, ning selliste õiguskaitsevahendite kasutamise tähtaegadest.
Artikkel 10
Kõik muudatused, mis on vajalikud lisades esitatud nõuete kohandamiseks tehnika arenguga, võetakse vastu direktiivi 70/156/EMÜ artiklis 13 sätestatud korras.
Artikkel 11
1. Liikmesriigid võtavad vastu ja avaldavad käesoleva direktiivi järgimiseks vajalikud õigusnormid enne 1. juulit 1992 ning teatavad sellest viivitamata komisjonile.
Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
Nad rakendavad neid meetmeid alates 1. jaanuarist 1993.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetavate põhiliste siseriiklike õigusnormide teksti.
Artikkel 12
Käesolev direktiiv on adresseeritud liikmesriikidele.
Brüssel, 31. märts 1992

Labels: 7
8
1